32004R0877
L 162/54
JURNALUL OFÍCIAL AL UNIUNII EUROPENE
REGULAMENTUL (CE) NR. 877/2004 AL COMISIEI
din 29 aprilie 2004
de stabilire a normelor de aplicare a Regulamentului (CE) nr. 2200/96 în ceea ce privește comunicarea prețurilor constatate pe piețe pentru anumite fructe și legume proaspete
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), în special articolul 28 alineatul (2),
întrucât:
(1)
Regulamentul (CE) nr. 2200/96 al Consiliului prevede că statele membre trebuie să comunice Comisiei prețurile anumitor fructe și legume proaspete constatate pe piețele reprezentative. Normele de aplicare a acestor dispoziții au fost stabilite de Regulamentul (CE) nr. 659/97 al Comisiei (2), abrogat de Regulamentul (CE) nr. 103/2004 al Comisiei din 21 ianuarie 2004 de stabilire a normelor de aplicare a Regulamentului (CE) nr. 2200/96 al Consiliului în ceea ce privește regimul intervențiilor și al retragerilor de pe piață în sectorul fructelor și legumelor (3). În consecință, este necesar să se adopte noi norme de aplicare privind comunicarea prețurilor constatate pe piețe pentru anumite fructe și legume proaspete, care, din motive de claritate, trebuie să fie separate de normele de aplicare privind regimul intervențiilor și al retragerilor în sectorul fructelor și legumelor.
(2)
Este necesar să se asigure faptul că prețurile transmise Comisiei pentru fiecare produs sunt comparabile. Este, prin urmare, necesar să se aplice, în întreaga Comunitate, o definire armonizată în mod rezonabil în ceea ce privește stadiul comercializării, prezentarea, categoria de calitate și, după caz, soiul sau tipul. Este, de asemenea, necesar să se definească diferitele piețe reprezentative pentru fiecare dintre produsele în cauză. În plus, este necesar ca statele membre să ofere, după caz, explicațiile necesare Comisiei cu privire la metodele și criteriile de calculare a prețurilor în cauză.
(3)
Pentru o circulație rapidă a informației, este necesar să se recurgă la metode electronice de transmitere.
(4)
În scopul transparenței, Comisia ar trebui să informeze statele membre cu privire la prețurile constatate în întreaga Comunitate, precum și la media comunitară.
(5)
Măsurile prevăzute de prezentul regulament sunt în conformitate cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
(1) Prețurile constatate prevăzute la articolul 28 alineatul (1) din Regulamentul (CE) nr. 2200/96 sunt prețuri franco unitatea de ambalare, fără TVA, exprimate în euro la 100 de kilograme de greutate netă, ale produselor de categoria I, triate, ambalate și, după caz, plasate pe paleți.
(2) Statele membre determină piețele reprezentative prevăzute la articolul 28 alineatul (1) din Regulamentul (CE) nr. 2200/96 pe baza:
(a)
fie a tranzacțiilor realizate pe piețe identificabile în mod fizic (piețe de gros, licitații și alte locuri de întâlnire fizică a ofertei și a cererii) în zona de producție;
(b)
fie a tranzacțiilor directe între producători din zona de producție și cumpărători individuali (angrosiști, comercianți, centre de distribuție și alți operatori);
(c)
fie a unei combinații a tipurilor de tranzacții prevăzute la literele (a) și (b).
Lista piețelor reprezentative este prevăzută de anexă.
Articolul 2
Pentru produsele prevăzute de anexă, statele membre transmit Comisiei, în ziua de miercuri a fiecărei săptămâni, până la ora 12 (ora Bruxelles-ului), o comunicare ce detaliază, pentru fiecare zi de piață, prețul mediu în euro la 100 kilograme constatat pe piețele prevăzute de anexă, pentru tipurile și/sau soiurile de produse și pentru mărimile și/sau prezentările prevăzute de anexă, pentru care s-au efectuat tranzacții prevăzute la articolul 1 alineatul (2).
Această comunicare se face prin sistemul electronic indicat de Comisie.
Comisia transmite statelor membre informațiile primite, precum și, pentru fiecare produs în cauză, prețul mediu în cadrul Comunității.
Articolul 3
(1) Statele membre transmit, la cererea Comisiei, metoda de calculare a prețului mediu prevăzut la articolul 2 primul paragraf.
În cazul în care tipurile și/sau soiurile de produse în cauză fac obiectul unor cotații pentru mărimi și/sau prezentări diferite de cele prevăzute de anexă, statele membre pot calcula prețul mediu pentru mărimile și/sau prezentările prevăzute de anexă prin intermediul unor coeficienți de conversie. Fixarea coeficienților de conversie face parte din metoda prevăzută la primul paragraf al prezentului alineat.
(2) Comisia stabilește, în cazul în care este necesar, orientările comune referitoare la metoda prevăzută la alineatul (1).
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 aprilie 2004.